በኢትዮጵያ የሚታዩ የሚዲያ ልማት መስፋፋቶች በቂ አይደሉም – መንግስት
የፕሬስ ነፃነት ቀን ዛሬ በዓለም ለ26ኛ በኢትዮጵያ ደግሞ ለ8ኛ  ጊዜ ዛሬ በጽሕፈት ቤቱ አዳራሽ ተከብሯል ፡፡በበዓሉ የተገኙት ሚኒስትሩ ዶክተር ነገሪ ሌንጮ እንደገለጹት፤በመንግስትና በግሉ ዘርፍ  ያሉት የሚዲያ ልማቶች ከህብረተሰቡ ፍላጎት አኳያ በቂ አይደሉም ፡፡ይህም መንግስት የግልም ይሁን የራሱን ሚዲያዎች አለማበረታታት፣ የመገናኛ ብዙሃን መሳሪያዎች ቀረጥ መናር እና  በሚዲያ አገልግሎት የተገኘ ትርፍ 40 ከመቶ ለመንግስት የሚከፈል መሆኑ ዋንኛ ማነቆዎች መሆናቸው ነው የተመለከተው ᎓᎓እነዚህን ችግሮች በማጥናት ለመንግስት የሚያቀርብ ኮሚቴ በቅርቡ ተቋቁሞ ወደ ስራ እንደሚገባ በውይይቱ ተጠቁሟል ᎓᎓በዚሁ በዓል የኢትዮጵያ መገናኛ ብዙሃን በእውቀት፣ በክህሎትና በሙያ ብቃት ማነስ ሳቢያ  የህብረተሰቡ ችግሮች ነቅሰው ለማውጣት ብቃት ማጣታቸውን ነው ሚኒስትሩ ያስገነዘቡት ።የአገሪቱ ሚዲያዎች በተጨባጭ መረጃዎች ላይ ተመስርቶ የመልካም አስተዳደር ችግሮችን በማጋለጥ የህግ የበላይነት እንዲከበር ከማድረግ አንጻርም ከፍተኛ እጥረት እንዳባቸውም ገልጸዋል ።ብቃት ባላቸውና ሙያዊ ስነ-ምግባር በተላበሱ ጋዜጠኞች የተደራጁ የሚዲያ ተቋማት እንዲፈጠሩ መንግስት የበኩሉን ጥረት ማድረግ እንደሚጠበቅበት ነው ያስረዱት ።በበዓሉ ጥናታዊ ጽሑፍ ያቀረቡት የሪፖርተር ጋዜጣ ባለቤት አቶ አማረ አረጋዊ በበኩላቸው  የግልም ሆኑ የመንግስት ሚዲያ ተቋማት ከራሳቸው የሚመነጩ ድክመቶች እንዳሉባቸው ጠቁመው በተለይ በመንግስት በኩል ድጋፍ ስለማይደረግላቸው ደካማ መሆናቸውን አስገንዝበዋል ።"በተለይ የግሉ ዘርፍ የሚዲያ ህጎችና የፕሬስ ነጻነትን ተግባራዊ የማድረግ ክፍተቶች አሉበት" ብለዋል ። ስለሆነም መንግስት የመገናኛ ብዙሀንን መደገፍ እንዳለበት አቶ አማረ አሳስበዋል ፡፡ 